Pta-vrou (42) kritiek ná tref-en-trapArgieffoto ŉ 42-jarige vrou van Silverton in Pretoria is in ŉ bedenklike toestand in die hospitaal ná ŉ tref-en-trap-voorval in dié stad Vrydagmiddag. Ineke van Huyssteen, ER24-woordvoerder, sê die voorval het glo in Fakkelstraat in die oostelike dele van Pretoria plaasgevind. Van Huyssteen sê die Tshwane EM-nooddienste was reeds besig om die vrou te behandel toe ER24 by die toneel aangekom het. Sy sê die vrou het vermoedelik ŉ baie ernstige kopbesering in die voorval opgedoen. Die vrou is na die Botshilu Privaat Hospitaal vervoer vir verdere mediese sorg. Sy was teen Vrydagaand steeds in ŉ ernstige toestand. “Die presiese omstandighede rondom die voorval is nie in dié stadium bekend nie. Polisieowerhede was op die toneel om ŉ ondersoek van stapel te stuur,” het sy gesê. Niemand is nog in verband met die voorval in hegtenis geneem nie. Die polisie het ŉ beroep op besighede in die area gedoen om hul kringtelevisiebeeldmateriaal beskikbaar te stel.